KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam,par Padomes nostāju (pirmais lasījums) par direktīvas pieņemšanu – Eiropas Parlamenta un Padomes Direktīva, ar ko izveido vienotu Eiropas dzelzceļa telpu (pārstrādāta redakcija) /* COM/2012/0119 final - 2010/0253 (COD) */





2010/0253 (COD) KOMISIJAS PAZIŅOJUMS EIROPAS PARLAMENTAM atbilstīgi Līguma par Eiropas Savienības darbību 294. panta 6. punktam, par Padomes nostāju (pirmais lasījums) par direktīvas pieņemšanu – Eiropas Parlamenta un Padomes Direktīva, ar ko izveido vienotu Eiropas dzelzceļa telpu (pārstrādāta redakcija) 1. Vispārīga informācija Datums, kad priekšlikums nosūtīts Eiropas Parlamentam un Padomei (dokuments COM(2010) 475, galīgā redakcija – 2010/0253 (COD)): || 21/09/2010 Eiropas Reģionu komitejas atzinuma datums: || 28/01/2011 Eiropas Ekonomikas un sociālo lietu komitejas atzinuma datums: || 16/03/2011 Datums, kad Eiropas Parlaments pirmajā lasījumā sniedzis savu nostāju: || 16/11/2011 Datums, kad panākta politiskā vienošanās Padomē, ņemot vērā Padomes nostāju pirmajā lasījumā: || 12/12/2011 Datums, kad pieņemta Padomes nostāja pirmajā lasījumā: || 08/03/2012 2. Komisijas priekšlikuma mērķis Pienākumu neizpildes procedūras, no iesaistītajām personām saņemtās sūdzības, kā arī dažādi pētījumi un ziņojumi par pirmā dzelzceļa nozares tiesību aktu kopuma īstenošanu liecina, ka ir bijusi iespēja uzlabot pašreizējo tiesisko regulējumu. Šajā kontekstā Komisijas priekšlikuma pārstrādāt pirmo dzelzceļa nozares tiesību aktu kopumu mērķis ir ne tikai vienkāršošana un pārredzamības uzlabošana, bet arī pievēršanās šādiem jautājumiem: a) adekvāts dzelzceļa infrastruktūras finansējums un maksas iekasēšana par tās izmantošanu, b) konkurences nosacījumi dzelzceļa pārvadājumu tirgū un c) organizatoriskās reformas, kas vajadzīgas pietiekamas tirgus uzraudzības nodrošināšanai. a) Ierosinātās pārstrādāšanas pirmais mērķis ir nodrošināt adekvātu, pārredzamu un pastāvīgu infrastruktūras finansējumu un tādējādi infrastruktūras attīstības un pieejamības nosacījumu labākas paredzamības rezultātā veicināt dzelzceļa pārvadājumu uzņēmumu investīcijas un piemērotāka līmeņa un struktūras maksu par infrastruktūras izmantošanu, kā arī uzlabot dzelzceļa pārvadātāju konkurētspēju salīdzinājumā ar citiem transporta veidiem un veicināt vides izmaksu internalizāciju. b) Otrs mērķu kopums ir izvairīties no konkurences traucēšanas, ko izraisa valsts finansējuma izmantošana uzņēmējdarbībai, nepieļaut to, ka vēsturiskais uzņēmums apkopo komerciāli jutīgu informāciju un to izmanto pret saviem potenciālajiem konkurentiem, novērst interešu konfliktus ar dzelzceļu saistītu pakalpojumu pārvaldībā un uzlabot to pieejamību jaunienācējiem tirgū, kā arī faktiskas konkurences nodrošināšanai uzlabot tirgus pārredzamību. c) Ierosinātās pārstrādāšanas mērķis attiecībā uz regulatīvo pārraudzību ir nodrošināt regulatīvajām iestādēm iespēju efektīvi veikt savus pienākumus, jo ir pastiprināta to neatkarība, paplašinātas to pilnvaras un tām ir pieejami papildu līdzekļi. 3. Piezīmes par Padomes nostāju 3.1 Vispārīgas piezīmes par Padomes nostāju Padome 2011. gada 12. decembrī panāca politisku vienošanos un 2012. gada 8. martā ar kvalificētu balsu vairākumu pieņēma nostāju pirmajā lasījumā. Joprojām tiecoties uz vispārējo vienkāršošanas un pārredzamības uzlabošanas mērķi, konsolidējot trīs spēkā esošās direktīvas un to grozījumus, Padome tomēr vājināja Komisijas priekšlikumu attiecībā uz pakalpojumiem, kas saistīti ar dzelzceļu, infrastruktūras finansēšanu, maksu par infrastruktūras izmantošanu un regulatīvās iestādes pilnvarām. Dažos gadījumos Padomes nostājā pausts atbalsts spēkā esošajiem tiesību aktiem bez turpmākiem uzlabojumiem, neraugoties uz šādu centienu dažādajiem iemesliem, kas minēti iepriekš 2. iedaļā. Šajā sakarībā Padomes nostāja tiktu uzlabota, ņemot vērā dažus Eiropas Parlamenta pieņemtos grozījumus. 3.2 Komisijas sīki izstrādātas piezīmes Sīki izstrādātās piezīmes ir izklāstītas atbilstīgi direktīvas projektā iekļautajām galvenajām darbības jomām. 3.2.1 Vispārīgi noteikumi (1.–3. pants) Padomes izmaiņu mērķis ir galvenokārt papildus precizēt un vienkāršot spēkā esošos noteikumus, un tādēļ Komisijai tās ir pieņemamas. 3.2.2 Pārvaldības neatkarība; infrastruktūras pārvaldītāju un pārvadātāju uzņēmumu nodalīšana (4.–7. pants) Arī šajā gadījumā Padomes izmaiņu mērķis ir galvenokārt papildus precizēt un vienkāršot spēkā esošos noteikumus. Tāpēc Komisija var atbalstīt šos uzlabojumus. 3.2.3 Infrastruktūras pārvaldītāju un dzelzceļa pārvadājumu uzņēmumu finanšu stāvokļa uzlabošana (8. un 9. pants) Padome sasaista infrastruktūras pārvaldītāja bilances līdzsvarošanas prasību ar līgumsaistībām starp kompetento iestādi un infrastruktūras pārvaldītāju, kas var aptvert ilgāku periodu un tādēļ ir sliktāks pamats ilgtermiņa plānošanas nodrošināšanai un ieguldījumu veikšanai infrastruktūrā nekā Komisijas priekšlikums. 3.2.4 Piekļuve dzelzceļa infrastruktūrai un pakalpojumiem (10.–13. pants) Vairums Padomes ieviesto izmaiņu ir saskaņā ar Komisijas priekšlikuma vispārējo mērķi. Tomēr Komisija pauž nožēlu, ka juridiskas nodalīšanas prasība starp dzelzceļa pārvadājumu uzņēmumiem, kuriem ir dominējošs stāvoklis, un apkalpes iekārtu operatoriem ir reducēta uz neatkarību organizatoriskā un lēmumu pieņemšanas ziņā un kontu nošķiršanas pienākumu. Praksē tas radīs lielākas grūtības nodrošināt pilnīgu pārredzamību un vienādu attieksmi pret dzelzceļa pārvadājumu uzņēmumiem. Tiek vājināts apgrieztais pierādīšanas pienākums attiecībā uz atbilstīgu alternatīvu pastāvēšanu. Visbeidzot Padomes nostājā tiek saglabāts pienākums apkalpes iekārtas, kas netiek izmantotas, padarīt pieejamas citai ieinteresētajai personai uz izīrēšanas vai iznomāšanas pamata, taču tad, ja dzelzceļa pārvadājumu uzņēmumi skaidri izsaka vēlmi piekļūt šai iekārtai, pamatojoties uz pierādītām vajadzībām, un pēc neizmantošanas perioda, kas ir pagarināts līdz trim gadiem Komisijas priekšlikumā piedāvāto divu gadu vietā. 3.2.5 Pārrobežu nolīgumi (14. pants) Komisijai ir pieņemama Padomes nostājā sīkāk izklāstītā kārtība, kas jāievēro, lai nodrošinātu pārrobežu nolīgumu atbilstību ES tiesību aktiem. 3.2.6 Komisijas novērotājas uzdevumi (15. pants) Komisijai ir pieņemamas Padomes izmaiņas, kurās konkretizēti šie uzdevumi. 3.2.7 Dzelzceļa pārvadājumu uzņēmumu licencēšana (16.–25. pants) Padome Komisijas priekšlikumā ir ieviesusi dažas izmaiņas, kuru mērķis ir precizēt spēkā esošos noteikumus, un Komisijai tās ir pieņemamas. 3.2.8 Maksas noteikšana un iekasēšana par dzelzceļa infrastruktūras izmantošanu un infrastruktūras jaudas iedalīšana (26.–54. pants) Vairuma Padomes ieviesto izmaiņu mērķis ir spēkā esošo noteikumu precizēšana, un tādēļ Komisijai tās ir pieņemamas. Tomēr Komisija pauž nožēlu, ka Padome vājināja tās priekšlikumu, padarot tikai fakultatīvu maksu diferencēšanu, ņemot vērā trokšņa ietekmi vai ERTMS izmantošanu, kā arī maksas par rezervēšanu ieviešanu. Padome samazināja līdz trim gadiem minimālo laika posmu līgumsaistībām starp kompetento iestādi un infrastruktūras pārvaldītāju infrastruktūras plānošanai un finansēšanai; Komisija ir pārliecināta, ka tās sākotnējais priekšlikums, pieci gadi, bija veiksmīgs kompromiss un (tāpat kā 3.2.3. punktā) Padomes nostāja apdraud ilgtermiņa ieguldījumus. Padome iekļāva noteikumu, ar ko atļauj pilnīgu izmaksu segšanu autotransporta kravas pārvadājumiem no trešām valstīm un uz tām, kurus veic dzelzceļa tīklā, kura sliežu platums ir atšķirīgs no ES galvenā dzelzceļa tīkla. Komisija uzskata, ka šāda izņēmuma pamatā nevar būt šāda vienīgi tehniska atšķirība, nevis ekonomiska vai darbības atšķirība. 3.2.9 Regulatīvā iestāde (55.–57. pants) Vairuma Padomes ieviesto izmaiņu rezultātā tiek vājināts regulatīvās iestādes statuss, salīdzinot ar Komisijas sākotnējo priekšlikumu. Komisija pauž nožēlu, ka Padome padarīja tikai fakultatīvu regulatoru iespēju iejaukties jautājumos par finansējumu (īpaši infrastruktūras uzņēmējdarbības plānu, līgumisko vienošanos ar valsts iestādēm un pārslogotības plānu pieņemšanā). Komisija paliek pie uzskata, ka skaidrākas prasības, lai aizsargātu regulatoru personāla neatkarību, ir pamatotas. 3.2.10 Nobeiguma noteikumi (58.–67. pants) Dažos gadījumos Padome ierobežoja Komisijas pilnvaras pieņemt deleģētos vai īstenošanas tiesību aktus, taču iznākums Komisijai joprojām ir pieņemams. Komisija pauž nožēlu par ierobežojošu pieeju, nosakot noteiktu pielikumu raksturu, tomēr vairums izmaiņu sniegtu Komisijai turpmākas iespējas nodrošināt tiesību aktu saskaņotu īstenošanu, un tādēļ tās var uzskatīt par pieņemamām. Padome piedāvā transponēšanai 36 mēnešus. Komisija uzskata, ka pieņemamāks būtu īsāks termiņš, kā to paredzējis Parlaments. 4. Secinājums Šis priekšlikums ir īpaši svarīgs, lai sasniegtu mērķus, kas noteikti Komisijas 2011. gada 28. martā pieņemtajā paziņojumā "Ceļvedis uz Eiropas vienoto transporta telpu — virzība uz konkurētspējīgu un resursefektīvu transporta sistēmu". Tam būtu arī jāsagatavo augsne jaunām Komisijas iniciatīvām 2012. gadā, lai veicinātu dziļāku tirgus integrāciju dzelzceļa pārvadājumu jomā, un tādēļ likumdevējiem tas būtu jāpieņem pēc iespējas drīz. Kaut arī daži noteikumi ir vājināti, Komisija uzskata, ka Padomes nostāja atspoguļo tās priekšlikuma galvenos mērķus, un tādēļ pauž pārliecību, ka likumdošanas process un diskusija ar Eiropas Parlamentu būtu jāturpina otrajā lasījumā.